เรากำลังกลายเป็น มนุษย์สลอท
รู้หรือไม่ คนไทยใช้เวลาอยู่ในโลกอินเทอร์เน็ตนานสุดในโลก เฉลี่ยวันละ 9 ชั่วโมง 38 นาที   ซึ่งถ้าเรานอนวันละ 7 ชั่วโมง เราจะมีเวลาเหลือที่จะใช้ในโลกแห่งความจริงอีกเพียง 7 ชั่วโมง 22 นาทีเท่านั้น  หมายความว่าเราอาจใช้เวลาในการมองภาพจริงรอบตัวเรา น้อยกว่าเวลาที่มองภาพเสมือนผ่านหน้าจอเสียอีก..
28 ก.ย. 2562

เรากำลังกลายเป็น มนุษย์สลอท / โดย ลงทุนแมน
รู้หรือไม่ คนไทยใช้เวลาอยู่ในโลกอินเทอร์เน็ตนานสุดในโลก
เฉลี่ยวันละ 9 ชั่วโมง 38 นาที
ซึ่งถ้าเรานอนวันละ 7 ชั่วโมง
เราจะมีเวลาเหลือที่จะใช้ในโลกแห่งความจริงอีกเพียง 7 ชั่วโมง 22 นาทีเท่านั้น
หมายความว่าเราอาจใช้เวลาในการมองภาพจริงรอบตัวเรา
น้อยกว่าเวลาที่มองภาพเสมือนผ่านหน้าจอเสียอีก..
แล้วเรื่องนี้จะทำให้เราเป็น มนุษย์สลอท อย่างไร?
ลงทุนแมนจะเล่าให้ฟัง
ถ้าถามว่าในวันหยุด เราจะเดินทางไปไหนกัน
เมื่อก่อนอาจเป็น ห้าง หรือ ศูนย์การค้า
เพราะห้างทำหน้าที่เป็นเหมือนผู้ให้บริการ One-stop service
เราไปห้างเพื่อโอนเงินที่ธนาคาร ทานข้าวที่ร้านอาหาร 
หลังจากนั้นก็ดูภาพยนตร์ แวะซื้อของก่อนกลับบ้าน
แต่สิ่งเหล่านี้เริ่มเป็นอดีตของใครบางคน
เพราะกิจกรรมเหล่านี้ สามารถทำได้ทั้งหมดในออนไลน์
เราสามารถทำธุรกรรมทางการเงินออนไลน์ได้แทบทุกรายการ
ทั้งโอนเงิน จ่ายเงิน หรือแม้แต่ขอสินเชื่อในบางประเภท
เราสามารถสั่งอาหารจากร้านดัง โดยไม่ต้องเสียเวลาไปต่อคิวรอด้วยตัวเอง
เราสามารถเลือกซื้อของจาก E-commerce ให้มาส่งถึงประตูบ้าน
และเรายังสามารถเลือกดูภาพยนตร์สตรีมมิงเมื่อไหร่ก็ได้ โดยที่ไม่ต้องรอว่าจะมีรอบฉายเมื่อไหร่
ซึ่งทั้งหมดนี้เราแทบไม่ต้องออกไปที่ไหนเลย
เพียงแค่ขยับนิ้วกดสมาร์ตโฟน ทุกอย่างก็มากองให้อยู่ตรงหน้า
จึงไม่น่าแปลกใจว่าคนในยุคปัจจุบันจะขยับตัวกันน้อยลง และในอนาคตเราจะขยับตัวน้อยลงไปอีกไม่ต่างอะไรกับสลอท ที่ไม่ค่อยเคลื่อนที่ไปไหน
สลอท (Sloth) เป็นสัตว์เลี้ยงลูกด้วยนมที่เคลื่อนไหวช้าสุดในโลก โดยมีความเร็วเฉลี่ยอยู่ที่ประมาณ 240 เมตร ต่อ 1 ชั่วโมง..
พอเรื่องเป็นแบบนี้ธุรกิจในยุคปัจจุบันจึงมีการปรับตัวเข้ากับพฤติกรรมของมนุษย์สลอท
มนุษย์ไม่จำเป็นต้องไปธนาคาร ธนาคารจึงลดจำนวนสาขาลง
ปี 2559 มีทั้งหมด 7,016 สาขา
ปี 2561 มีทั้งหมด 6,729 สาขา
มนุษย์กำลังชอบสั่งอาหารดิลิเวอรีมาส่งถึงบ้าน
ในธุรกิจร้านอาหาร จึงเกิดแนวคิดธุรกิจ Cloud Kitchen 
บริการเช่าพื้นที่และอุปกรณ์ครัว ให้ร้านอาหารที่อยากขยายสาขา
โดยร้านอาหารไม่ต้องมีหน้าร้าน โต๊ะ หรือเก้าอี้ เลยสักตัว
ต่อไปจะหมดยุคที่เราเดินเข้าซูเปอร์มาร์เก็ต หาแถวที่ 5 ชั้นที่ 3 เพื่อหยิบกระดาษทิชชู 10 แพ็ก หลังจากนั้นหิ้วตะกร้าไปจ่ายเงิน ถือถุงหิ้วขนาดใหญ่นั่งรถกลับบ้าน
เพราะตอนนี้เราสามารถกดสั่งสินค้าออนไลน์ แล้วรอทุกอย่างมาส่งที่หน้าบ้าน
แล้วในอนาคตโลกของสลอทจะสิ้นสุดที่ตรงไหน?
การพัฒนาของเทคโนโลยีจะดำเนินต่อไปเรื่อยๆ ในที่สุดเราจะเคลื่อนไหวน้อยลง
จนมารู้ตัวอีกที ตัวตนของมนุษย์อาจจะไม่เหมือนกับในอดีตอีกต่อไป..
Elon Musk ได้นำเสนอ Neuralink เทคโนโลยีที่จะเชื่อมต่อ สมองมนุษย์ กับ คอมพิวเตอร์
แปลว่าในอนาคตเราอาจไม่ต้องขยับร่างกายเลยแม้แต่น้อย
ไม่ต้องใช้นิ้วมือกดเลือกซื้อสินค้า หรือใช้ปากเพื่อสั่งอาหาร
แต่เพียงแค่คิด
ทุกอย่างจะมาอยู่ที่หน้าเรา
ขอต้อนรับเข้าสู่ โลกแห่งสลอท.. เร็วๆ นี้
----------------------
Blockdit โซเชียลมีเดียรูปแบบใหม่ 
----------------------
References
-
-
-